《连雨中因读少陵大雨诗次韵一首》
明代·鲁铎

崇朝雨不断，蝼蝈仍嗷嗷。屋瓦欲自溃，谁其事甄陶。

莓苔近几榻，绀碧缘巾袍。眷彼瓜豆畦，渥然起丛蒿。

桑樗未及肩，顷复过檐高。乳鸦苦沾湿，垂翅仰母号。

庭前有驯鹤，戛然思林皋。西畴渺畔岸，嘉禾战风涛。

东邻失墙壁，入夜㪺引劳。篱落滥盆盎，飘忽轻一毛。

沟塍慢启闭，吾方笑儿曹。十日行不雨，桔槔应尔操。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。